Source: https://elegaldocs.sk/Help/Blog/Exekucia/
Timestamp: 2020-01-27 15:17:22+00:00
Document Index: 3490616

Matched Legal Cases: ['Súd ', 'súd ', 'súd ', '§ 61', '§ 61', 'súd ', '§ 46', 'súd ', 'súd ', 'Súd ', 'súd ', 'súd ', 'súd ']

elegaldocs - Exekúcia
1. Čo je to exekúcia, priebeh konania a jeho metódy
2. Exekučný titul
3. Zastavenie exekúcie
4. Návrh povinného na zastavenie exekúcie
5. Námietky proti exekúcii
6. Návrh na odklad exekúcie
Exekúcia je zákonom povolený zásah do majetkovej a osobnej sféry povinnej osoby - dlžníka za účelom dosiahnutia uspokojenia pohľadávky veriteľa - oprávneného. Účastníkmi exekúcie sú oprávnený a povinný. Oprávneným je osoba (fyzická alebo právnická), ktorá disponuje exekučným titulom, na základe ktorého má právo na plnenie od dlžníka - oprávneného. Oprávnený je osoba (fyzická alebo právnická), ktorá je podľa exekučného titulu povinná niečo plniť (spravidla zaplatiť) oprávnenému. Exekúcia sa vžda koná na základe exekučného titulu jedným zo zákonom predpokladaným spôsobom.
Ak ide o vykonanie exekúcie na vymoženie peňažnej pohľadávky, ktorá bez príslušenstva ku dňu doručenia návrhu na vykonanie exekúcie neprevyšuje 2 000 eur, nemožno exekúciu vykonať predajom nehnuteľnosti, v ktorej má povinný hlásený trvalý pobyt alebo prechodný pobyt, to však neplatí ak ide o exekúciu na vymoženie pohľadávky na výživnom podľa zákona o rodine.
Ak je podkladom na exekúciu exekučný titul, v ktorom sa ukladá iná povinnosť než zaplatenie peňažnej sumy, spôsob vykonania exekúcie sa spravuje povahou uloženej povinnosti. Možno ju vykonať:
Je na rozhodnutí exekútora, ktorý spôsob vykonania exekúcie zvolí.
Exekučným titulom je rozhodnutie, na základe ktorého možno vykonať exekúciu. Je to vykonateľné rozhodnutie súdu, ak priznáva právo, zaväzuje k povinnosti alebo postihuje majetok.
Exekučným titulom sú aj:
a) rozhodnutia orgánov Európskej únie,
b) cudzie exekučné tituly,
c) notárske zápisníce, ktoré obsahujú právny záväzok a v ktorých je vyznačená oprávnená osoba a povinná osoba, právny dôvod, predmet a čas plnenia, ak povinná osoba v notárskej zápisnici s vykonateľnosťou súhlasila,
d) vykonateľné rozhodnutia rozhodcovských súdov a rozhodcovských komisií a nimi schválené zmiery,
e) osvedčenia o dedičstve, vykonateľné rozhodnutia bývalých štátnych notárstiev a dohody nimi schválené,
f) vykonateľné rozhodnutia orgánov verejnej správy a územnej samosprávy vrátane blokov na pokutu nezaplatenú na mieste,
g) platobné výmery, výkazy nedoplatkov vo veciach daní a poplatkov, ako aj zmiery schválené týmito orgánmi,
h) vykonateľné rozhodnutia a výkazy nedoplatkov vo veciach sociálneho zabezpečenia, sociálneho poistenia, starobného dôchodkového sporenia a vo veciach verejného zdravotného poistenia,
i) iné vykonateľné rozhodnutia a schválené zmiery, ktorých výkon pripúšťa zákon,
j) doklady vydané podľa právneho predpisu platného v inom členskom štáte Európskej únie, ak ide o vymáhanie pohľadávky podľa osobitného predpisu.
Súd exekúciu zastaví ak
a) sa začala a rozhodnutie sa dosiaľ nestalo vykonateľným (napr. doložka vykonateľnosti bola vyznačená omylom),
b) rozhodnutie, ktoré je podkladom na vykonanie exekúcie, bolo po začatí exekúcie zrušené alebo sa stalo neúčinným (napr. zrušenie rozhodnutia na základe mimoriadného oprávného prostriedku),
c) zastavenie exekúcie navrhol ten, kto navrhol jej vykonanie (návrh oprávneného na zastavenie exekúcie, oprávnený môže podať návrh na zastavenie z rôzných dôvodov ako napr. zaniklo právo priznané rozhodnutím (splatenie dlhu) atď. alebo aj bez udania dôvodu. Okresný súd návrhu oprávneného na zastavenie exekúcie vždy vyhovie a exekúciu zastaví. ),
d) exekúcia postihuje veci alebo práva, ktoré sú vylúčené z exekúcie alebo nepodliehajú exekúcii podľa tohto zákona alebo podľa osobitného zákona (napr. ak exekúcia postihuje veci ktoré povinný nevyhnutne potrebuje na uspokojovanie hmotných potrieb svojich a svojej rodiny alebo na plnenie svojich pracovných úloh alebo na svoje podnikanie, ani iných vecí, ktorých predaj by bol v rozpore s morálnymi zásadami),
f) po vydaní rozhodnutia zaniklo právo ním priznané (napr. zaplatenie dlhu),
g) exekúciu súd vyhlásil za neprípustnú, pretože je tu iný dôvod, pre ktorý exekúciu nemožno vykonať (napr. oprávnený sa vzdal exekvovaného práva, alebo pohľadávka oprávneného je premlčaná a povinný namietne jej premlčanie),
h) majetok povinného nestačí ani na úhradu trov exekúcie (teda na náklady a odmenu exekútora),
k) rozhodol, že majetok štátu podľa § 61c ods. 2 je nevyhnutne potrebný na plnenie úloh štátu alebo na plnenie verejnoprospešného účelu alebo že majetok Exportno-importnej banky Slovenskej republiky podľa § 61c ods. 2 je nevyhnutne potrebný na vykonávanie jej činností a plnenie jej úloh,
Exekučný súd (okresný súd) exekúciu zastaví na návrh alebo aj bez návrhu.
Povinný môže podať návrh na zastavenie z rôznych dôvodov ako napr. rozhodnutie na podklade ktorého sa exekúcia vykonáva (exekučný titul) sa nestalo vykonateľným; zaniklo právo priznané rozhodnutím (splatenie dlhu) atď. V zásade je povinný oprávnený návrhnúť zastavenie exekúcie z ktoréhokoľvek vyššie uvedeného dôvodu. V návrhu je potrebné podrobne uviesť okolnosti a skutočnosti, v ktorých povinný vidí naplnenie dôvodov zastavenia exekúcie. Návrh na zastavenie exekúcie je tiež potrebné doložiť listinnými prípadne inými dôkazmi, ktoré preukazujú dôvody zastavenia exekúcie, ak ich má povinný k dispozícii, v opačnom prípade je potrebné na ne aspoň poukázať a vyzvať súd, aby také dôkazy zabezpečil sám.
Povinný môže vzniesť u exekútora povereného vykonaním exekúcie do 14 dní od doručenia upovedomenia o začatí exekúcie námietky proti exekúcii, ak po vzniku exekučného titulu nastali okolnosti, ktoré spôsobili zánik vymáhaného nároku alebo bránia jeho vymáhateľnosti, alebo ak sú tu iné dôvody, pre ktoré je exekúcia neprípustná. To isté platí, ak sa namieta, že oprávnený alebo povinný nie sú právnymi nástupcami osoby uvedenej v exekučnom titule.
Námietky sú procesnou obranou povinného - osoby, proti ktorej sa vedie exekučné konanie, účelom ktorých je dosiahnúť buď zastavenie exekúcie alebo upustenie od vykonania exekúcie.
Námietky musia byť odôvodnené a na dodatočne uvedené dôvody sa neprihliadne. Ak po podaní námietok exekútor upustil od vykonania exekúcie (§ 46), o námietkach netreba rozhodnúť.
Námietky je možné odôvodniť zánikom vymáhaného nároku, napr. z dôvodu zaplatenia dlhu; tým, že nastali iné skutočnosti, ktoré bránia vymáhateľnosti nároku oprávneného, napr. premlčanie práva, dohoda o povolení splácania dlhu v splátkach; a napokon možno námietky odôvodniť inými skutočnosťami, ktoré inak spôsobujú neprípustnosť exekúcie.
Námietky proti exekúcii je tiež potrebné doložiť listinnými prípadne inými dôkazmi, ktoré preukazujú dôvody námietok, ak ich má povinný k dispozícii, v opačnom prípade je potrebné na ne aspoň poukázať a vyzvať súd, aby také dôkazy zabezpečil sám.
Na návrh povinného môže okresný súd povoliť odklad exekúcie, ak sa povinný bez svojej viny ocitol prechodne v takom postavení, že by neodkladná exekúcia mohla mať pre neho alebo pre príslušníkov jeho rodiny zvlášť nepriaznivé následky a oprávnený by nebol odkladom exekúcie vážne poškodený. Odklad exekúcie môže súd povoliť iba na návrh povinného, ktorý je fyzickou osobou. V návrhu na odklad exekúcie je potrebné čo najpodrobnejšie popísať okolnosti a skutočnosti, ktoré nastali bez zavinenia povinného a majú za následok, že sa povinný alebo členovia jeho rodiny prechodne dostali do ťaživej životnej situácie, kedy je ohrozené uspokojovanie základných životných potrieb povinného, alebo jeho rodiny a vykonanie exekúcie by tento stav podstatne zhoršilo. Zároveň však musí byť splnená podmienky, že prípadným odkladom exekúcie by oprávnený nebol vážne poškodený, čo treba tiež v návrhu vyargumentovať.
Súd povolí odklad exekúcie, ak povinný v lehote na podanie námietok proti exekúcii podá žalobu o zrušenie rozhodcovského rozsudku, ktorý je exekučným titulom. Ak súd žalobu o zrušenie rozhodcovského rozhodnutia zamietne, po právoplatnosti rozhodnutia sa v exekúcii pokračuje. Ak súd žalobe vyhovie a rozhodcovské rozhodnutie zruší, súd exekúciu podľa tohto zákona zastaví.
Návrh na odklad exekúcie je potrebné doložiť listinnými prípadne inými dôkazmi, ktoré preukazujú dôvody odkladu exekúcie, ak ich má povinný k dispozícii, v opačnom prípade je potrebné na ne aspoň poukázať a vyzvať súd, aby také dôkazy zabezpečil sám.
Do rozhodnutia súdu o odklade exekúcie môže exekútor vykonávať len úkony smerujúce k zabezpečeniu majetku povinného. Odklad exekúcie z tých istých dôvodov nemôže byť povolený opakovane.